《闻子言消息因作短歌寄赠》
明代·王廷陈

忆昔江枫赤叶下，含悽别子城之隅。买舸遥寻沔阳守，张灯夜宴郎官湖。

宴罢迢遥历乡县，行边宛转随游衍。过境能令车马迎，归途翻为莺花恋。

大梁才子更相留，平台大雪挥金瓯。囊里赠金快意尽，闻君累月醉青楼。

春生始渡黄河岸，入门妻子亲为爨。壁上龙泉今在无，因歌长夜何时旦。

楚客相思不记年，尺书无复到南天。江马故人禄苦薄，寂寞谁当送酒钱。

江上忽逢燕地客，停杯问讯悲今昔。丈夫不仕空有才，世人谁识文章伯。

况子丹房已属人，茅茨低小莫容身。堂前燕雀俱飞去，洞口灵芝秖自春。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。